На основу члана 44. став 2. Закона о култури („Службени гласник Републике Србије“, број 72/09, 13/16, 30/16 - испр., 6/20, 47/21, 78/21 и 76/23), члана 37. став 1. тачка 20) Статута Града Ниша ("Службени лист Града Ниша", број 88/08, 143/16 и 18/19) и члана 15. став 2. Одлуке о оснивању Установе Дечији културно рекреативни центар Ниш („Службени лист Града Ниша", број 41/2024),

 Скупштина Града Ниша, на седници одржаној \_\_\_\_\_\_\_\_\_\_\_\_\_\_, донела је

**Р Е Ш Е Њ Е**

 I **ДАЈЕ СЕ САГЛАСНОСТ** на Програм рада Дечијег културно рекреативног центра Ниш за 2024. годину, број 578-03, који је донео Управни одбор ове установе, на седници одржаној 07.10.2024. године.

 II Програм рада Дечијег културно рекреативног центра Ниш за 2024. годину реализоваће се у складу са Финансијским планом ове установе за 2024. годину.

 III Решење доставити: Дечијем културно рекреативном центру Ниш, Градској управи за друштвене делатности и Градској управи за финансије.

Број:

У Нишу,

**СКУПШТИНА ГРАДА НИША**

Председник

 Проф. др Игор Новаковић

**Образложење**

 На основу члана 44. став 1. тачка 5) Закона о култури („Службени гласник Републике Србије“, број 72/09, 13/16, 30/16- испр., 6/20, 47/21, 78/21 и 76/23), члана 15. став 1. тачка 5. Одлуке о оснивању Установе Дечији културно рекреативни центар Ниш („Службени лист Града Ниша", број 41/24) и члана 19. Статута Дечијег културно рекреативног центра Ниш, управни одбор Дечијег културно рекреативног центра Ниш, на седници одржаној 07.10.2024. године, донео је Програм рада Дечијег културно рекреативног центра Ниш за 2024. годину, број 578-03, и доставио га је Градској управи за друштвене делатности на даљу надлежност.

Програм рада Дечијег културно рекреативног центра Ниш за 2024. годину заснован је на неговању културно-уметничких и васпитно-образовних вредности и подстицају на исте, подвлачећи садржаје који подстичу машту, креативност и истраживачки афинитет.

 У 2024. години највише пажње ова установа ће посветити дечијем стваралаштву и ангажовању деце у креативним програмима. Неке од манифестација које ова установа реализује у 2024. години имају традицију дугу неколико деценија, а за наредну годину планирано је и увођење нових манифестација које су препознате као актуелне и занимљиве циљној групи. На жалост, у 2024. години се неће реализовати „Мајска песма“ – фестивал дечије музике.

Посебну пажњу привлаче: ликовни конкурс „Боје мог детињства“, конкурс „Радовићев венац“, дружење ученика „Сусретања“, летњи програм „Лето у Чаиру“, „Клип фест“, „Дечија недеља“ и Новогодишњи програм, а радиће и креативне радионице: „Дуга“, „Лептирићи“ и „Звончићи“.

Планира се богат културно-уметнички и образовни садржај који ће се реализовати кроз активности креативних, музичких, плесно-рекреативних и ликовних радионица, као и дечјег и омладинског позоришта и литерарног клуба (који је домаћин „Сусретања“ и организатор конкурса „Радовићев венац“).

Динамика адаптације и развој капацитета објеката на територији Дивљане биће у зависности од опредељених финансијских средстава.

Дечији културно рекреативни центар Ниш ће посебну пажњу посветити хуманитарном раду, као и сарадњи институцијама културе и образовања.

Чланом 33. Одлуке о буџету Града Ниша за 2024. годину („Службени лист Града Ниша“, број 124/23) прописано је да „директни корисници буџетских средстава, који су у буџетском смислу одговорни за индиректне кориснике буџетских средстава, врше расподелу средстава индиректним корисницима у оквиру својих одобрених апропријација“. Иста одредба прописује и обавезу корисника да доносе план за коришћење одобрене апропријације – финансијски план. У складу са наведеним, управни одбор Установе донео је Финансијски план Дечијег културно рекреативног центра Ниш за 2024. годину, који је у циљу целовитог сагледавања Програма достављен у прилогу.

Имајући у виду да је Програм рада Дечијег културно рекреативног центра Ниш за 2024. годину сачињен у складу са законом, прописима Града и циљевима оснивања Установе, Градска управа за друштвене делатности је израдила нацрт Решења о давању сагласности на Програм рада Дечијег културно рекреативног центра Ниш за 2024. годину, као у диспозитиву.

вршилац дужности начелника

 Градске управе за друштвене делатности

 Миљан Петровић